Simon Emil Ammitzbøll (UFG), 2009-04-16:
Danmark har en selverklæret borgerlig-liberal regering, Rasmussen er statsminister, stadigvæk.
Det er ganske vist en anden Rasmussen, men jeg og Borgerligt Centrum står stadig bag VK-regeringen, og jeg kvitterer for statsministerens redegørelse, som blev givet til Folketinget forleden.
Der var et velvalgt fokus på den internationale krise.
Man har valgt at dosere tiltagene i den rækkefølge, som krisen kræver det, i stedet for at gå med i en overbudskonkurrence om at præsentere den største milliardpakke for skatteydernes regning.
Danmark har brug for en borgerlig regering, især når vi er i en økonomisk krise.
Jeg tænker på frihed, jeg tænker på reformer, jeg tænker på integration og retssikkerhed.
Vi ønsker mere frihed, mere frihed til den enkelte, mere frihed til virksomhederne, mere frihed til den offentlige sektor.
Frihed giver lyst til at virke, frihed giver kreativitet, og frihed giver velstand.
Mere frihed til den enkelte er fraværet af alle de tossede regler, som velmenende folk, ofte herinde, finder på.
Vi er så langt inde i Big Mother-skrækvisionen om et omklamrende, socialdemokratisk pussenussesamfund, så det ikke er til at holde ud.
Der er partier, der mener, at man skal være 25 år for at købe hovedpinepiller, at der skal være parfumeforbud, at rygeforbuddet skal strækkes endnu længere; opfindsomheden kender ingen grænser.
På tirsdag kommer Forebyggelseskommissionen med sin rapport, jeg gruer for forslag om forbud og regulering.
Lad dog folk selv bestemme, det giver oftest de mest fornuftige beslutninger.
Mere frihed til virksomhederne betyder væk med lukkeloven, det betyder væk med aldersgrænsen for salg af bestemte produkter, det betyder, at vi skal væk fra, at virksomhederne skal kæmpe med offentlige bureaukrater, når de blot vil skabe vækst og arbejdspladser.
Mere frihed til den offentlige sektor betyder, at vi skal væk fra skematyranniet for de offentligt ansatte og væk med detailreguleringen.
Lad os i stedet sætte politiske målsætninger og lade de offentlige ledere klare den konkrete opgaveudførelse.
Men vi bør have en offentlig sektor, der bygger på frihed og faglighed.
Vi ønsker reformer, så der kan komme styr på den basale velfærd.
Lige adgang til god sundhed og god uddannelse er en klassisk borgerlig værdi.
Vi vil have bedre skoler, bedre sygehuse, mere tid i ældreplejen.
Men det kræver, at man tør tage fat på de langsigtede reformer, og at vi alle sammen bliver lidt længere på arbejdsmarkedet.
Det er nu mere end 10 år siden, at vi havde den såkaldte efterlønsskandale, og dansk politik er sandet fuldstændig til.
Den eneste skandale var, at man ikke afskaffede efterlønnen, mens tid var.
Hvis ikke man gør noget, vil problemerne stadig blive ved med at være der.
De forsvinder ikke af, at man herinde har tabuiseret debatten.
Problemerne forsvinder ikke af, at man bilder folk ind, at man kan bruge flere penge uden at nedprioritere andre steder.
Endelig er der integrationspolitikken og retssikkerheden.
Vi ønsker en integrationspolitik, der tager udgangspunkt i, at indvandrere hverken er ofre eller skurke, men at folk, der kommer hertil, bliver betragtet som mennesker.
Selvfølgelig skal trekvartpsykopatiske bandemedlemmer i fængsel, det kunne da bare mangle andet, men vi må aldrig glemme, at det store flertal sådan set bare vil passe deres arbejde eller deres uddannelse og kere sig om deres familie.
Det krænker både dem og os, at retssikkerheden bliver sat under pres.
Retssikkerheden burde være en borgerlig-liberal kærneværdi, men lige før jul vedtog et flertal den såkaldte tuneserlov.
Det er lang tid siden herinde, men ikke i den virkelige verden.
Vi må væk fra administrative udvisninger og i stedet for sikre, at terrorister kommer i fængsel, hvis de ellers er terrorister.
Er de uskyldige, skal de selvfølgelig have mulighed for at blive renset.
I dag bliver de blot erklæret skyldige af efterretningstjenesten, og det er hverken godt for retsfølelsen, hvis de er skyldige, eller retssikkerheden, hvis de er uskyldige.
Borgerligt Centrum støtter regeringen.
Vi vil gerne være med til at komme med konkrete løsningsforslag på konkrete problemer.
Vi håber, at vi kan trække regeringen i retningen af mere frihed, flere reformer, bedre integration og højere grad af retssikkerhed.
Det er en borgerlig vision, og det vil Borgerligt Centrum.